Վերջին տասը տարվա ընթացքում Ղարաբաղում շուրջ 4000 հա տարածք է ականազերծվել. The HALO Trust
Անցած տասը տարվա ընթացքում չպայթած ականներից և այլ զինամթերքից վնասազերծվել է շուրջ 4000 հա տարածք, նախօրեին հայտարարել է «The HALO TRUST» ոչ կառավարական կազմակերպության ղարաբաղյան ծրագրի ղեկավար Ռոլի Քլարկը ԼՂՀ ԱԺ խոսնակ Աշոտ Ղուլյանի հետ հանդիպման ժամանակ, հաղորդում է ԼՂՀ ԱԺ մամուլի ծառայությունը:Հանդիպման ընթացքում Քլարկը նշել է, որ ականազերծման կարիք ունի ևս ավելի քան 1000 հա տարածք։Ծրագրի ղեկավարը ներկայացրել է Լեռնային Ղարաբաղում «The HALO TRUST»-ի առաքելության ձեռքբերումներն ու առաջիկա անելիքները, ինչպես նաև առկա խնդիրները։Որպես կարևոր ձեռքբերում՝ նա հատկապես ընդգծել է ականների և այլ զինամթերքի պայթյուններից տուժած բնակիչների թվի նվազումը:Միաժամանակ նա նշել է, որ կառույցն ունի իր խնդիրները՝ կապված, մասնավորապես, ծրագրի ֆինանսավորման հետ։Ծրագրի ղեկավարը տեղեկացրել է, որ ֆինանսական շրջանակների ընդլայնման դեպքում կազմակերպությունը կարող է սեղմ ժամկետներում ավարտել վնասազերծման աշխատանքները։ԼՂՀ ԱԺ նախագահն իր հերթին կարևորելով «The HALO TRUST»-ի դերակատարությունը երկրի բնակչության կյանքի անվտանգության ապահովման ասպարեզում՝ հավաստիացրել է, որ ԼՂՀ իշխանությունները, այդ թվում՝ օրենսդիր մարմինը, պատրաստ են այսուհետ ևս ուղիներ և միջոցներ որոնել՝ հնարավորինս նպաստելու համար նրա նախաձեռնած մարդասիրական ծրագրի լիարժեք իրականացմանը։ Հանդիպմանը ներկա էր նաև ծրագրի գործողությունների գծով կառավարիչ Յուրի Շահրամանյանը։«The HALO Trust» բրիտանական ոչ կառավարական կազմակերպությունը ԼՂՀ իշխանությունների հրավերով 2000 թ.-ից զբաղվում է Լեռնային Ղարաբաղի տարածքների ականազերծմամբ:-0- Loading...